**Predkladacia správa**

Návrh zákona, ktorým sa mení a dopĺňa zákon č. 346/2013 Z. z. o obmedzení používania určitých nebezpečných látok v elektrických zariadeniach a elektronických zariadeniach a ktorým sa mení zákon č. 223/2001 Z. z. o odpadoch a o zmene a doplnení niektorých zákonov v znení neskorších predpisov v znení zákona č. 314/2016 Z. z. predkladá Ministerstvo životného prostredia Slovenskej republiky na rokovanie Hospodárskej a sociálnej rady Slovenskej republiky na základe uznesenia vlády Slovenskej republiky č. 111 zo 14. marca 2018.

 Predložený návrh je druhou novelou zákona č. 346/2013 Z. z. o obmedzení používania určitých nebezpečných látok v elektrických zariadeniach a elektronických zariadeniach a ktorým sa mení zákon č. 223/2001 Z. z. o odpadoch a o zmene a doplnení niektorých zákonov v znení neskorších predpisov v znení zákona č. 314/2016 Z. z a zabezpečuje úplnú transpozíciu smernice Európskeho parlamentu a Rady (EÚ) 2017/2102 z 15. novembra 2017, ktorou sa mení smernica 2011/65/EÚ o obmedzení používania určitých nebezpečných látok v elektrických a elektronických zariadeniach (ďalej len „smernica“).

Smernica sa zameriava na problémy týkajúce sa rozsahu pôsobnosti smernice Európskeho parlamentu a Rady 2011/65/EÚ z 8. júna 2011 o obmedzení používania určitých nebezpečných látok v elektrických a elektronických zariadeniach (prepracované znenie) v platnom znení, ktoré nie je možné vyriešiť nahradením látky alebo výnimkami a usmerneniami, napríklad v prípade konkrétnych skupín výrobkov s pretrvávajúcimi problémami s dosiahnutím súladu so smernicou 2011/65/EÚ v platnom znení alebo v prípadoch, keď ustanovenia o rozsahu pôsobnosti vedú k deformáciám trhu.

Návrh zákona nebude predmetom vnútrokomunitárneho pripomienkového konania.

Predkladaný návrh zákona nemá vplyv na rozpočet verejnej správy, nemá sociálny vplyv, vplyvy na informatizáciu spoločnosti a ani na služby verejnej správy pre občana. Predkladaný návrh zákona má v pozitívny vplyv na podnikateľské prostredie a životné prostredie.

Návrh zákona je v súlade s Ústavou Slovenskej republiky, s ústavnými zákonmi a nálezmi ústavného súdu, so zákonmi a ostatnými všeobecne záväznými právnymi predpismi platnými v Slovenskej republike, s medzinárodnými zmluvami, ktorými je Slovenská republika viazaná, ako aj s právom Európskej únie.

  Navrhuje sa, aby vzhľadom na transpozičný termín stanovený smernicou nadobudol zákon účinnosť 12. júna 2019.

 Návrh zákona bol dňa 5. novembra 2018 prerokovaný Legislatívnou radou vlády Slovenskej republiky, pričom všetky pripomienky vznesené na jej rokovaní boli akceptované. Rovnako boli zapracované aj pripomienky a odporúčania Stálej pracovnej komisie Legislatívnej rady vlády Slovenskej republiky na posudzovanie vybraných vplyvov.

 Návrh novely sa predkladá na rokovanie Hospodárskej a sociálnej rady Slovenskej republiky bez rozporov.